Den fik ikke for lidt, da AaB-spillerne søndag aften erfarede, at de var blevet danske mestre efter en overtidsscoring af FC København mod FC Midtjylland. For AaB's forsvarsprofil Kenneth Emil Petersen fik jubelscenerne en tand for meget, hvilket betyder, at hans sæson er forbi. Dermed kan han ikke deltage, når AaB torsdag spiller pokalfinale mod FC København i Parken. - Jeg lavede et interview umiddelbart efter kampen. Og da jeg springer op bagefter for at juble, så mærker jeg straks den er gal, siger Kenneth Emil Petersen til Ekstra Bladet. - Det er en fibersprængning i læggen, og det betyder desværre, at sæsonen er slut for mit vedkommende. Kenneth Emil Petersen har været et vigtigt bindeled i det nordjyske forsvar i mesterskabssæsonen. Han har fået fuld spilletid i de seneste 12 kampe. I pokalfinalen, der begynder torsdag klokken 20, må AaB også undvære angriberen Rasmus Jönsson.

Referat:
Kenneth Emil Petersen fik en fibersprængning under søndagens jubelscener og misser pokalfinalen for AaB.